Official Journal L 194 , 18/07/2001 P. 0036 - 0037



Id-Direttiva 2001/41/KE tal-Parlament Ewropew u tal-Kunsill tad-19 ta' Ġunju 2001 li temenda, għall-wieħed u għoxrin darba d-Direttiva tal-Kunsill 76/769/KEE dwar l-approssimazzjoni tal-liġijiet, ir-regolamenti u dr;-disposizzjonijiet amministrattivi ta' l-Istati Membri li għandhom x'jaqsmu mar-restrizzjonijiet dwar il-marketing u l-użu ta' ċerti sustanzi u preparazzjonijiet perikolużi, fir-rigward ta' sustanzi kklassifikati bħala karċinoġeni, mutaġeni jew sustanzi tossiċi għar-riproduzzjoni IL-PARLAMENT EWROPEW U L-KUNSILL TA' L-UNJONI EWROPEA, Wara li kkunsidraw it-Trattat li jistabbilixxi il-Komunità Ewropea, u b'mod partikolari l-Artikolu 95 tiegħu, Wara li kkunsidraw il-proposta mill-Kummissjoni [1], Wara li kkunsidraw l-opinjoni tal-Kumitat Ekonomiku u Soċjali [2], Waqt li jaġixxu skond il-proċedura stabbilita fl-Artikolu 251 tat-Trattat [3], Billi: (1) l-Artikolu 14 tat-Trattat jipprovdi għall-istabbiliment ta' żona mingħajr fruntieri interni li fiha l-moviment liberu tal-merkanzija, persuni, servizzi u kapital huwa assigurat. (2) Fid-29 ta' Marzu 1996 il-Parlament Ewropew u l-Kunsill adottaw id-Deċiżjoni 646/96/KE li tadotta pjan ta' azzjoni biex jiġi miġġieled il-kanċer fil-qafas ta' azzjoni fil-qasam tas-saħħa pubblika (1996 sa 2000) [4]. (3) Sabiex jitjiebu l-protezzjoni tas-saħħa u s-sigurtà tal-konsumatur, is-sustanzi kklassifikati bħala karċinoġeniċi, mutaġeniċi jew tossiċi għar-riproduzzjoni, u l-preparazzjonijiet li jikkontjenuhom m’ għandhomx jitqiegħdu fis-suq għall-użu tal-pubbliku ġenerali. (4) Id-Direttiva 94/60/KE tal-Parlament Ewropew u tal-Kunsill ta' l-20 ta' Diċembru 1994 li temenda għall-erbatax-il darba id-Direttiva 76/769/KEE [5] tistabilixxi, fil-forma ta' Appendiċi li jikkonċerna l-punti 29, 30 u 31 ta' l-Anness I għad-Direttiva 76/769/KEE [6], lista li fiha sustanzi kklassifikati bħala karċinoġeniċi, mutaġeniċi jew tossiċi għar-riproduzzjoni f'kategorija 1 jew 2. Dawn is-sustanzi u preparazzjonijiet m'għandhomx jitqiegħdu fis-suq għall-użu mill-pubbliku ġenerali. (5) Id-Direttiva 94/60/KE tipprovvdi li l-Kummissjoni tissottometti lill-Parlament Ewropew u lill-Kunsill proposta biex din il-lista tiġi estiża sa mhux iktar tard minn sitt xhur wara l-pubblikazzjoni ta' adattament għall-progress tekniku ta' l-Anness I għad-Direttiva tal-Kunsill 67/548/KEE tas-27 ta' Ġunju dwar l-approssimazzjoni tal-liġijiet, ir-regolamenti u d-disposizzjonijiet amministrattivi dwar il-klassifikazzjoni, l-imballaġġ u l-ittikkettjar ta' sustanzi perikolużi [7], li tikkontjeni sustanzi kklassifikati bħala karċinoġeniċi, mutaġeniċi jew tossiċi għar-riproduzzjoni fil-kategorija 1 jew 2. (6) Id-Direttiva tal-Kummissjoni 97/69/KE tal-5 ta' Diċembru 1997 li tadatta għat-tlieta u għoxrin darba d-Direttiva 67/548/KEE, u b'mod partikolari l-Anness I tagħha, għall-progress tekniku, fiha sustanza waħda kklassifikata ġdida bħala karċinoġenika fil-kategorija 2 u d-Direttiva tal-Kummissjoni 98/73/KE [8] tat-18 ta' Settembru 1998 li tadatta għall-erbgħa u għoxrin darba d-Direttiva 67/548/KEE [9], u b’mod partikolari l-Anness I tagħha, għall-progress tekniku, fiha sustanza waħda kklassifikata ġdida bħala karċinoġenika fil-kategorija 2 u sustanza waħda kklassifikata ġdida bħala tossika għar-riproduzzjoni fil-kategorija 2. Dawn is-sustanzi għandhom jiżdiedu ma l-Appendiċi li jikkonċerna l-punti 29 u 31 tal-Anness I għad-Direttiva 76/769/KEE. (7) Ir-riskji u l-vantaġġi tas-sustanzi klassifikati ġodda, mid-Direttivi 97/69/KE u 98/73/EC, bħala karċinoġeniċi fil-kategorija 2 jew tossiċi għar-riproduzzjoni fil-kategorija 2 ġew ikkunsidrati. (8) Din id-Direttiva tapplika mingħajr preġudizzju għal-leġislazzjoni Komunitarja li tistabbilixxi ħtiġiet minimi għall-protezzjoni tal-ħaddiema li jinsabu fid-Direttiva tal-Kunsill 89/391/KEE tat-12 ta' Ġunju 1989 dwar l-introduzzjoni tal-miżuri sabiex jiġi inkoraġġit titjib fis-sigurtà u s-saħħa tal-ħaddiema fuq ix-xogħol [10], u direttivi individwali bbażati fuqha, b'mod partikolari d-Direttiva tal-Kunsill 90/394/KEE tat-28 ta' Ġunju 1990 fuq il-protezzjoni tal-ħaddiema mir-riskji relatati ma’ l-espożizzjoni għall-karċinoġeni fuq ix-xogħol (is-Sitt Direttiva individwali fit-tifsira ta' l-Artikolu 16(1) tad-Direttiva 89/391/KEE) [11], ADOTTAW DIN ID-DIRETTIVA: Artikolu 1 L-Appendiċi għall-Anness I tad-Direttiva 76/769/KEE għandu tiġi emendata kif ġej: 1. Fl-introduzzjoni, in-Nota R ta' hawn taħt għandha tiżdied: "Nota R: Il-klassifikazzjoni bħala karċinoġenu mhix neċessarja li tapplika għall-fibri b'dijametru ġeometriku medju peżat skond it-tul, inqas żewġ żbalji standard, akbar minn 6 μm." 2. Is-sustanzi elenkati fl-Anness għal ma’ din id-Direttiva għandhom jiżdiedu ma dawk is-sustanzi elenkati fl-Appendiċi li jikkonċerna il-punti 29 u 31. Artikolu 2 1. L-Istati Membri għandhom jadottaw u jippubblikaw il-liġijiet, ir-regolamenti u d-disposizzjonijiet amministrattivi neċessarji sabiex jikkonformaw ma’ din id-Direttiva sa mhux aktar tard mit-18 ta' Lulju 2002. Għandhom minnufih jinfurmaw lill-Kummissjoni b'dan. Għandhom japplikaw dawn id-disposizzjonijiet mit-18 ta' Jannar 2003. 2. Meta l-Istati Membri jadottaw dawk id-disposizzjonijiet, għandu jkollhom referenza għal din id-Direttiva jew ikollhom magħhom din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir din ir-referenza. Artikolu 3 Din id-Direttiva għandha tidħol fis-seħħ fil-jum ta' wara dak tal-pubblikazzjoni tagħha fil-Ġurnal Uffiċjali tal-Komunità Ewropea. Artikolu 4 Din id-Direttiva hija indirizzata lill-Istati Membri. Magħmula fil-Lussemburgu, fid-19 ta' Ġunju 2001. Għall-Parlament Ewropew Il-President N. Fontaine Għall-Kunsill Il-President M. Winberg [1] ĠU C 116, E tas-26.4.2000, p. 54, [2] ĠU C 140, tat-18.5.2000, p. 1. [3] L-Opinjoni tal-Parlament Ewropew ta' l-14 ta' Novembru 2000 (għadha mhux ippubblikata fil-Ġurnal Uffiċjali), il-Pożizzjoni Komuni tal-Kunsill tat-12 ta' Marzu 2001 (ĠU C 142, tal-15.5.2001, p. 1) u d-Deċiżjoni tal-Parlament Ewropew tas-16 ta' Mejju 2001. [4] ĠU L 95, tas-16.4.1996, p. 9. [5] ĠU L 365, tal-31.12.1994, p. 1. [6] ĠU L 262, tas-27.9.1976, p. 201. Id-Direttiva kif l-aħħar emendata bid-Direttiva tal-Kummissjoni 1999/77/KEE (ĠU L 207, tas-6.8.1999, p. 18). [7] ĠU C 196 J, tas-16.8.1967, p. 1. Id-Direttiva kif l-aħħar emendata bid-Direttiva tal-Kummissjoni 2000/33/KE (ĠU L 136, tat-8.6.2000, p. 90). [8] ĠU L 343, tat-13.12.1997, p. 19. [9] ĠU L 305, tas-16.11.1998, p. 1. [10] ĠU L 183, tad-29.6.1989, p. 1. [11] ĠU L 196, tas-26.7.1990, p. 1. Id-Direttiva kif l-aħħar emendata bid-Direttiva tal-Kunsill 1999/38/KE (ĠU L 138, ta' l-1.6.1999, p. 66). -------------------------------------------------- ANNESS Punt 29 - Karċinoġeni: kategorija 2 Sustanzi | Numru ta' l-indiċi | Numru KE | Numru CAS | Noti | 4-chloraniline | 612-137-00-9 | 203-401-0 | 106-47-8 | | Fibri taċ-ċeramika refrattarji; Fibri għal Skopijiet Speċjali, bl-eċċezzjoni ta' dawk speċifikati xi mkien ieħor fl-Anness I għad-Direttiva 67/548/KEE; [Fibri tal-ħġieġ magħmula mill-bniedem (bis-silika) b'orjentazzjoni saltwarja b'kontenut ta' ossidu ta' l-alkalin u ossidu ta' l-alkali earth (Na2O + K2O + CaO + MgO + BaO) inqas jew daqs 18 % skond il-piż] | 650-017-00-8 | | | R | Punt 31 - Tossiku għar-riproduzzjoni: kategorija 2 Sustanzi | Numru ta' l-indiċi | Numru KE | Numru CAS | Noti | 6-(2-chloroethyl)-6(2-methoxyethoxy)-2,5,7,10-tetraoxa-6-silaundecane; etacelasil | 014-014-00-X | 253-704-7 | 37894-46-5 | | --------------------------------------------------